### Beslutningstema

I denne sag besluttes den fremadrettede samarbejdsorganisation indenfor Voksen Socialområdet på baggrund af de indkomne høringssvar.

### Historik

På [adresse] 6. maj 2025 blev der gennemført en temadrøftelse om samarbejdsorganisationen, som på nuværende tidspunkt består af samråd, kontaktråd og pårørenderåd.

Temadrøftelsen tog afsæt i en kortlægning af rådenes funktion og sammensætning. På udvalgsmødet blev der truffet beslutning om, at forvaltningen skulle udarbejde forslag til fremtidig sammensætning af samarbejdsorganisationen (jf. bilag).

Udvalget blev forelagt forslag til fremtidig sammensætning af samarbejdsorganisationen på [adresse] afholdt d. 3. juni 2025. Beslutningen på udvalgsmødet blev, at Socialudvalget påtænker den foreslåede ændrede struktur, og ønsker at høre de fungerende råd om forslaget til den nye struktur.

### Sagsfremstilling

For at understøtte fremtidig kvalitetssikring i forhold til den løbende dialog mellem borgere, pårørende, ledere og det politiske niveau, forslås en fremtidig samarbejdsorganisation bestående af samråd, pårørenderåd og brugerråd.

|  |  |  |
| --- | --- | --- |
| **Råd** | **Deltagerkreds** | **Dagsorden** |
| Samråd (hidtil 4 samråd)  Frekvens: 2-3 møder pr. år | Samråd i klynger med tilbud som er sammenlignelige. Alle pårørende og brugere inviteres til møderne. Områdeleder (referent) og tilbudsledere i klyngen. | Information fra område- og tilbudslederne.    Generel information om tilbuddenes daglige drift, herunder aktiviteter og andre relevante temaer. |
| Pårørenderåd (hidtil 3 kontaktråd og 1 pårørenderåd) Frekvens: 3-4 møder pr. år | En repræsentant fra hver klynge af samråd. Formand for Socialudvalget. En repræsentant fra relevant interesseorganisation. En repræsentant fra frivilligheds/NGO-området. Direktør for Børn, Unge og Social. Fagchef for Voksen Social. Områdeleder (referent). | Generelle drøftelser om områdets virke.   Generelle drøftelser om politiske tiltag og strategier på Socialudvalgets område, med fokus på bl.a. de overordnede økonomiske rammer. |
| Brugerråd (nyt)  Frekvens: 2 møder pr. år. | Tilbudsledere og brugere/beboere. | Generel dialog omkring dagligdagen, herunder aktiviteter, ensomhed mv. |

På baggrund af beslutningen på [adresse] d. 3. juni 2025, har forslaget til fremtidig sammensætning af samarbejdsorganisationen indenfor Voksen Social været sendt til høring i de fungerende råd (samråd, kontaktråd og pårørenderåd).

**Høring**

Der er modtaget høringssvar fra følgende: Samrådet for Æblevej 1 og 2, Kontaktrådet for [adresse] og Rådgivningscenteret, Kontaktrådet for Botilbud, Kontaktrådet for Beskæftigelse og Botilbud samt Pårørenderådet.

Opsummering af høringssvarene:

Samrådet for Æblevej 1 og 2:

* Ønske om at bevare samråd i de enkelte tilbud for, at opretholde det nære samarbejde og ejerskabet til det enkelte tilbud.
* Udfordring med samråd i de enkelte tilbud, bør løses lokalt.
* Skepsis overfor effekten af samråd i klynger.
* Forslag om temaaftener for hele området.

Kontaktrådet for [adresse] og Rådgivningscenteret:

* Anerkender det fremlagte forslag til ny samarbejdsorganisation.
* Der ses en tydelig intention om, at styrke dialogen mellem borgere, pårørende, fagpersoner og det politiske niveau.
* Etablering af brugerråd vurderes som et særligt positivt tiltag.
* Den foreslåede struktur med samråd i klynger og et samlet pårørenderåd fremstår gennemtænkt, og forventes at fremme en mere fokuseret og effektiv dialog, hvor både lokale og overordnede perspektiver inddrages.

Kontaktrådet for Botilbud:

* Medlemmers bekymring om, at miste det nære i nuværende samråd.
* Pårørende vil fortsat kunne mødes i forhold til, at arrangere aktiviteter eller lignende.

Kontaktrådet for Beskæftigelse og Botilbud:

* Bakker op om forslaget til ny samarbejdsorganisation, men har nogle bemærkninger:
* Benævnelsen samråd bør ændres for i højere grad, at tydeliggøre formålet, eksempelvis dialogmøder/informationsmøder.
* Bekymring for afstand til det politiske niveau, og foreslår bredere politisk deltagelse.
* Der efterlyses en tydelig kanal for vidensdeling fra praksisniveau til hele Socialudvalget, samt klarhed om formål og mandat for de nye råd.
* Anbefaler fokus på temadrøftelser og dagsorden der balancerer information og dialog.

Pårørenderådet:

* Tilslutter sig at det kan give mening, at ændre den formelle struktur for samarbejdsorganisationen.
* Der gøres opmærksom på, at der aktuelt eksisterer velfungerende samråd, som bør videreføres som uformelle fora.
* Fokus på hyppigere uformelle dialogmøder mellem pårørende og tilbud, hvilket er en del af strategien kvalitet i botilbud.
* Benævnelsen samråd bør ændres for i højere grad, at tydeliggøre formålet med det formelle fora.

Høringssvarene er vedlagt som bilag.

**Høringssvarene giver anledning til, at forvaltningen foreslår følgende:**
Benævnelsen samråd ændres til dialogmøder for, at tydeliggøre formålet med det formelle fora.

### Indstilling Fagchefen for Voksen Social indstiller,

at den foreslåede samarbejdsorganisation indenfor Voksen Socialområdet anbefales, og

at indstillingen videresendes til Kommunalbestyrelsen.

**Beslutning fra Socialudvalget den 4. november 2025, pkt. 6:**

Socialudvalget anbefaler følgende ændringsforslag, så:

* Pårørenderådet udvides til hele Socialudvalget herunder at
* Samråd omdøbes til informationsmøde.

Karla Søndergaard deltog ikke i behandling af punktet.

### Beslutning

Socialudvalgets indstilling godkendt.

Gunner Mogensen (V) deltog ikke i mødet.